पहिलो चरणको चुनाव भइसकेपछि अब दोस्रो चरण झन् सुनिश्चित छ भन्ने मलाई लाग्छ । दोस्रो चरणको चुनाव हुन्छ भन्ने आधार– आन्दोलनमा रहेको मोर्चा/गठबन्धनमध्ये एउटा पार्टी त चुनावमा सहभागी भई नै सक्यो । उहाँहरूले दोस्रो चरण पनि उपयोग गर्ने घोषणा गरिसक्नुभयो । मधेस आन्दोलनमा सबैभन्दा ठूलो प्रभाव रहेको उपेन्द्र यादवजीहरूको पार्टी यसमा सहभागी छ । विजय गच्छदारजी सरकारमै हुनुहुन्छ । राजपा पनि आफूलाई थोरै भन्ने ठाउँ भयो भने चुनावमा भाग लिनेमै छ । उहाँहरूसँग छलफल भइरहेको छ । सरकारले उहाँहरूलाई चुनावमा सहभागी हुन सहज बनोस् भनेर बल गरेको छ । घर जलेका, सम्पत्ति नष्ट भएका थारूलाई क्याबिनेटले गरेको क्षतिपूर्ति दिने निर्णय, सीडीओ नेतृत्वमा बनेको सिफारिस समितिलाई आधार बनाएर हामीले क्षतिपूर्ति दिने निर्णय गर्‍यौं । त्यसले थारू समुदायमा अब उत्साहसाथ चुनावमा सहभागी हुने वातावरण बन्यो । झुटा मुद्दा फिर्ता लिने भनेर क्याबिनेटबाट कार्यविधि संशोधन गर्ने भनी गृहमन्त्रालयलाई भनिएको छ ।
